Antall søkere til oljefagene stuper
– Det er ikke unaturlig med en nedgang i søkertallene til disse utdanningene med den turbulensen som er i denne næringen for tiden. Men samtidig er mange av petroleumsingeniørene og geologene i bransjen godt voksne mennesker som vil trenge avløsning i årene fremover, sier olje- og energiminister Tord Lien til VG. Han minner om at Norge har 80 felt i produksjon, og at Johan Sverdrup-feltet skal bygges ut og produsere til 2070. 70 prosent færre unge søkte seg til petroleumsfag i ved NTNU (Norges teknisk-naturvitenskapelige universitet i Trondheim), og omtrent 50 prosent færre hadde disse fagene som førstevalget ved Universitetet i Stavanger i år sammenlignet med i fjor, skriver Utdanningsforbundets nettsted Utdanningsnytt.Tidligere år har Trondheims-universitetet opplevd en enorm søkning til det femårige petroleumsstudiet. Men i år snudde trenden brått. Prorektor Berit Kjeldstad ved NTNU tror forklaringen på søkernedgangen er oppsigelser og nedgangstider i oljesektoren. – Vi antar at dette er et resultat av situasjonen i oljeindustrien generelt, der mye av diskusjonen har dreid seg om oppsigelser og nedgangstider, sier prorektor for utdanning og læringskvalitet, Berit Kjeldstad til VG. Hun minner om at universitetet ikke vil ha problemer med å fylle opp de 45 tilgjengelige studieplassene. 77 søkere hadde petroleumsfagstudiet på førsteplass, mot hele 257 i fjor. Kjeldstad mener studiet uansett er et godt studium som er aktuelt for flere næringer enn oljesektoren.Kunnskapsminister Torbjørn Røe Isaksen (H) understreket da studentopptaket ble kjent tidligere i sommer at det fortsatt vil være etterspørsel etter studenter med realfagkompetanse. – Det vil fortsatt være behov for teknologer og realfagskandidater i årene som kommer. Ikke minst viser samfunnsutviklingen at det er behov for å tenke nytt for å løse viktige samfunnsutfordringer. Blant annet er det behov for flere nye arbeidsplasser utenom oljenæringen, sa Røe Isaksen. Hans statsrådskollega Tord Lien fastholder at oljenæringen fortsatt vil ha behov for flinke folk i mange år fremover. – Det vil være gode jobbmuligheter både i Norge og andre land der norske selskaper er representert, sier Lien til VG.Tallene fra Samordna Opptak viser at i oljebyen Stavanger er det fem oljefag man kan søke på rett fra videregående. Disse har hatt en søkernedgang på 7, 40, 51, 54 og 57 prosent, ifølge Utdanningsnytt. – Det totale antallet søkere har gått ned, men vi ser at mange som er i gang med utdannelsen sin velger å fortsette og har søkt masterutdanning innen petroleum, sier Susnne King ved Universitetet i Stavanger til nettstedet. Berit Kjeldstad ved NTNU forteller at man har invitert søkere til petroleumsfag der til egne orienteringsmøter om situasjonen med vekt på informasjon om at kompetansen etter studiet også vil være aktuell i andre sektorer enn petroleumssektoren.
Tallet på søkere til oljefagene har stupt som en livbåt fra en oljeplattform siden i fjor sommer, viser tall fra Samordna Opptak. Men oljeminister Tord Lien (Frp) er ikke bekymret for fremtidige jobbmuligheter.